Breithiúnas na Cúirte Breithiúnais (an Cúigiú Dlísheomra) an 7 Meán Fómhair 2023 (iarraidh ar réamhrialú ón Bundesfinanzhof - an Ghearmáin) – RF v Finanzamt G
(Cás C-15/22 1, Finanzamt G (Tionscadail don chabhair forbartha))
(Tarchur chun réamhrialú – Comhar um fhorbairt – Cánachas díreach – Cáin ioncaim – Díolúine arna deonú d’fhostaithe a shanntar do thionscadail cabhrach um fhorbairt a mhaoinítear as acmhainní buiséadacha náisiúnta – Difríocht sa chaoi a gcaitear le fostaithe a shanntar do thionscadal arna mhaoiniú ag an gCiste Eorpach Forbraíochta – Airteagal 63(1) CFAE – Saorghluaiseacht chaipitil – Airteagal 4(3) CAE – Dualgas an chomhair dhílis – Cúraimí an Aontais Eorpaigh a éascú – Airteagail 208 agus 210 CFAE – Comhar um fhorbairt – Oibleagáid beartais a chur chun cinn i réimse an chomhair um fhorbairt –Infheidhmeacht)
Teanga an cháis: an Ghearmáinis
An chúirt a rinne an tarchur
Bundesfinanzhof
Páirtithe sna príomhimeachtaí
Iarratasóir: RF
Cosantóir: Finanzamt G
An chuid oibríochtúil
Ní mór Airteagal 4(3) CAE, i gcomhar le hAirteagail 208 agus 210 CFAE, a léiriú sa chaoi nach gcuirtear cosc leo ar chleachtas cánach náisiúnta nach bhfuil aon díolúine ó cháin ioncaim ann don tuarastal a thuilleann oibrí a shanntar do ghníomhaíocht a bhaineann le cúnamh forbartha poiblí i gcás ina ndéantar an ghníomhaíocht sin a mhaoiniú trí Chiste Eorpach Forbraíochta, cé go ndeonaítear an díolúine sin i gcás ina ndéanann aireacht atá freagrach as comhar um fhorbairt nó cuideachta phríobháideach cabhrach forbartha ar leis an mBallstát lena mbaineann 75 % ar a laghad den mhaoiniú le haghaidh gníomhaíochta den sórt sin a chur ar fáil.
____________
1 IO C 165, 19.4.2022.